Zaburi 2
Mfalme aliyechaguliwa na Mwenyezi Mungu
1 Kwa nini mataifa wanashauriana kufanya mabaya,
na makabila ya watu kula njama bure?
2 Wafalme wa dunia wanajipanga
na watawala wanajikusanya
dhidi ya Mwenyezi Mungu
na dhidi ya Mpakwa Mafuta wake.
3 Wanasema, “Tuvunje minyororo yao
na kuvitupilia mbali vifungo vyao.”
4 Yeye anayetawala mbinguni hucheka,
Bwana huwadharau.
5 Kisha huwakemea katika hasira yake
na kuwaogopesha katika ghadhabu yake, akisema,
6 “Nimemtawaza Mfalme wangu
juu ya Sayuni,
mlima wangu mtakatifu.”
Ushindi wa mfalme
7 Nitatangaza amri ya Mwenyezi Mungu:
Yeye aliniambia, “Wewe ni Mwanangu;
leo mimi nimekuwa Baba yako.
8 Niombe, nami nitayafanya mataifa
kuwa urithi wako,
na miisho ya dunia kuwa milki yako.
9 Utawapondaponda kwa fimbo ya chuma,
na kuwavunjavunja kama chombo cha mfinyanzi.”
10 Kwa hiyo, ninyi wafalme, kuweni na hekima;
mwonyeke, enyi watawala wa dunia.
11 Mtumikieni Mwenyezi Mungu kwa hofu
na mshangilie kwa kutetemeka.
12 Mbusu Mwana, asije akakasirika
nawe ukaangamizwa katika njia yako,
kwa maana hasira yake inaweza kuwaka ghafula.
Heri wote wanaomkimbilia.